b"\n_START_ARTICLE_\nBok\xc5\xa1to ir papilio doktrinos\n_START_PARAGRAPH_\nBok\xc5\xa1to ir papilio doktrinos (angl. Motte and Bailey Doctrines) \xe2\x80\x93 retorin\xc4\x97 taktika, kai pateikiamos dvi pozicijos interpretacijos, i\xc5\xa1 kuri\xc5\xb3 viena lengvai apginama, bet nepageidaujama, ir kita, kuri yra sunkiai apginama, bet pageidautina. Prie lengvai apginamos interpretacijos pereinama, kai oponentai ima pulti sunkiai apginam\xc4\x85 interpretacij\xc4\x85._NEWLINE_Pavadinim\xc4\x85 pateik\xc4\x97 Nikolas \xc5\xa0eklis 2005 m. straipsnyje \xe2\x80\x9eThe Vacuity of Postmodernist Methodology\xe2\x80\x9c. Pavadinimas kil\xc4\x99s i\xc5\xa1 viduram\xc5\xbei\xc5\xb3 pili\xc5\xb3, kurios tur\xc4\x97davo papil\xc4\xaf, kuris buvo sunkiau apginamas, ir bok\xc5\xa1t\xc4\x85, \xc4\xaf kur\xc4\xaf pilies gyn\xc4\x97jai laikinai atsitraukdavo stipresnio puolimo atveju._NEWLINE_Nikolo \xc5\xa0eklio teigimu, papras\xc4\x8diausias bok\xc5\xa1to ir papilio doktrin\xc5\xb3 variantas yra tai, k\xc4\x85 jis pavadino \xe2\x80\x9etrolio nuvalkiota tiesa\xe2\x80\x9c (angl. Troll's truism) \xe2\x80\x93 kai pateikiamas teiginys, kur\xc4\xaf galima interpretuoti dviem skirtingais b\xc5\xabdais: kaip akivaizd\xc5\xbeiai teising\xc4\x85 ne\xc4\xafdom\xc5\xb3 teigin\xc4\xaf, arba kaip \xc4\xafdom\xc5\xb3, bet neteising\xc4\x85 teigin\xc4\xaf. Kitas variantas yra tada, kai naudojami keli skirtingi t\xc5\xb3 pa\xc4\x8di\xc5\xb3 termin\xc5\xb3 apibr\xc4\x97\xc5\xbeimai._NEWLINE_Nikolas \xc5\xa0eklis kaip bok\xc5\xa1to ir papilio doktrin\xc5\xb3 pavyzd\xc5\xbeius nurod\xc4\x97 kelet\xc4\x85 postmodernizmo \xc5\xa1alinink\xc5\xb3 darb\xc5\xb3 i\xc5\xa1trauk\xc5\xb3. Kaip \xe2\x80\x9etrolio nuvalkiotos tiesos\xe2\x80\x9c pavyzd\xc4\xaf jis pateikia teigin\xc4\xaf, kad visa, kas yra sukonstruota, gal\xc4\x97jo b\xc5\xabti sukonstruota ir kitaip, kuriuo remiasi socialinis konstrukcionizmas. Jo teigimu \xc4\x8dia ne\xc4\xafdomi tiesa yra ta, kad \xc5\xbemon\xc4\x97s sukuria savo \xc4\xafsitikinimus, o \xc4\xafdomi netiesa ta, kad visa, kas \xc5\xbeinoma, bet kuri tiesa yra sukonstruota savavali\xc5\xa1kai._NEWLINE_Kaip keli\xc5\xb3 apibr\xc4\x97\xc5\xbeim\xc5\xb3 naudojimo pavyzd\xc4\xaf \xc5\xa0eklis pateikia Mi\xc5\xa1elio Fuko ai\xc5\xa1kinim\xc4\x85 apie tiesos ir galios tapatum\xc4\x85. \xc5\xa0eklis nurodo, kad Fuko ties\xc4\x85 apibr\xc4\x97\xc5\xbeia kaip proced\xc5\xabras teigini\xc5\xb3 k\xc5\xabrimui bei reguliavimui, o po to naudoja \xc5\xbeod\xc4\xaf \xe2\x80\x9etiesa\xe2\x80\x9c tiek sava, tiek ir \xc4\xafprastine prasme._NEWLINE_Teigiama, kad \xc4\xaf bok\xc5\xa1to ir papilio doktrinas pana\xc5\xa1i yra netikro \xc5\xa1koto logikos klaida."